ст҃ы́й маѯі́мъ въ толкова́ніяхъ вели́кагѡ діонѵ́сіа: и́но є́сть мечта́ніе, а и́но помышле́ніе, си́рѣчь мы́сль: и ѿ разли́чныхъ бо си́лъ быва́ютъ, и сво́йствомъ движе́нія: помышле́ніе бо, дѣ́йство є́сть и творе́ніе: мечта́ніе же, стра́сть и воѡбраже́ніе возвѣща́ющее чу́вственно нѣ́что, илѝ я́кѡ чу́вственно нѣ́что: и чу́вство у̀бо є́млется су́щихъ по внеза́пному воѡбраже́нію: у́мъ же прикаса́ется, то́ єсть, є́млется су́щихъ инѣ́мъ ѡ́бразомъ, а не яковы́мъ чу́вство: про́чее въ тѣ́лѣ у́бѡ илѝ въ ду́сѣ, въ не́мже и чу̂вства бы́ти пе́рвѣе реко́хомъ, страда́тельное и воѡбрази́тельное движе́ніе, суди́тельное же и разумѣ́тельное душѝ и уму̀ дава́ти подоба́етъ